Són ajuts directes per pagar un màxim de 6 mensualitats de lloguer, des d'abril a setembre, per a famílies amb despeses de lloguer i dels subministraments bàsics que superin el 35% dels seus ingressos
Altres requisits són estar a l'atur, haver patit un ERTO o una retallada de sou a conseqüència de la COVID-19, amb un topall de renda familiar i un lloguer no superior a 900 euros
La presentació de la sol·licitud es farà, preferentment, de manera telemàtica i s'ha habilitat un número específic d'informació i assessorament
La Generalitat de Catalunya, a través de la Secretaria d'Hàbitat Urbà i Territori, destinarà 14,5 milions d'euros provinents del Pla d'Habitatge Estatal a una línia d'ajuts específics per a les famílies amb dificultats sobrevingudes i temporals degudes a la pandèmia de la COVID-19 per fer front al pagament del lloguer del seu domicili habitual.
El Diari Oficial de la Generalitat (DOGC) ha publicat avui la resolució per la qual s'estableixen les condicions d'accés.
Així, la subvenció s'adreça a famílies arrendatàries que es trobin en situació d'atur, Expedient Temporal de Regulació d'Ocupació (ERTO), o que hagin vist reduïda la seva jornada de treball de manera que els suposi una pèrdua d'ingressos.
L'ajut que es concedirà serà directa i s'haurà de destinar o bé a pagar la quota mensual del lloguer o bé a cancel·lar els microcrèdits que la família hagi demanat.
Cal recordar que els microcrèdits de l'Institut de Crèdit Oficial (ICO) són uns ajuts transitoris de finançament oberts per l'Estat també en el marc de les mesures per fer front a les conseqüències econòmiques del coronavirus.
Ajuts finalistes per atendre necessitats temporals
L'ajut que obre la Generalitat a partir d'avui es pot concedir per un màxim de 6 mensualitats de la renda de lloguer, des d'abril a setembre de l'any 2020, i per un import màxim mensual que varia segons la ubicació de l'habitatge.
Així, a Barcelona ciutat i la seva demarcació és de 750 euros; de 500 euros a les demarcacions de Girona i Tarragona, de 450 euros per a la demarcació de Lleida, i de 350 euros per a les Terres de l'Ebre.
Així, l'ajut màxim per a una família de Barcelona seran 4.500 euros, per als sis mesos.
En cas de compatibilitzar aquest ajut amb altres, l'import total de l'ajut no pot superar la renda de lloguer pactada en el contracte d'arrendament.
Tractant-se d'ajuts finalistes, es concediran per ordre d'entrada de les sol·licituds al registre corresponent, acompanyades de la documentació completa, fins a exhaurir el pressupost.
Despeses superiors al 35% dels ingressos
Per accedir a aquests ajuts cal que la persona sol·licitant sigui titular d'un contracte de lloguer, que l'habitatge constitueixi el seu domicili habitual i que, a causa de la COVID-19, es trobi en una situació sobrevinguda de vulnerabilitat econòmica que pugui acreditar.
Quant als ingressos, els requisits són els següents:
A més dels requisits econòmics de la unitat familiar, cal que la renda de lloguer, més les despeses i subministraments bàsics de l'habitatge (llum, gas, gasoil per a la calefacció, aigua, telefonia i quota de la comunitat) iguali o superi el 35% dels ingressos nets de la unitat familiar.
També cal que l'import mensual del lloguer sigui com a màxim de 900 euros (inclosos la renda, els seus endarreriments, l'impost de béns immobles (IBI), la taxa pel servei de recollida d'escombraries i els imports corresponents a la repercussió de les obres de millora).
Presentació telemàtica i atenció telefònica
Les persones interessades poden sol·licitar l'ajut fins el 30 de setembre de 2020 preferentment a través de mitjans electrònics i consultar tota la informació sobre aquest ajut al web de l'Agència de l'Habitatge de Catalunya (enllaços actius a partir d'aquesta mitjanit).
També s'han posat en funcionament un número d'atenció telefònica específic ( 900 922 841 ) per atendre les persones interessades en optar aquest ajut i assessorar-les perquè tinguin les màximes facilitats per poder fer el tràmit telemàticament, sobretot tenint en compte que els ajuts s'atorgaran per ordre d'entrada fins a exhaurir el pressupost.
L'atenció telefònica serà de 9 a 14 hores.
En el cas que al municipi de residència o al consell comarcal corresponent existeixi una Oficina Local d'Habitatge que gestioni els ajuts, es facilitarà el seu número de telèfon i la informació sobre una possible atenció presencial quan es truqui al 900 922 841.
Tràmit Ajuts al lloguer per a contribuir a minimitzar l'impacte econòmic i social del COVID-19